Broj: 711-I-1479-M-122/18-06-8

Zagreb, 12. listopada 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), ), **na zahtjev dužnosnice Helene Crnković, zamjenice općinskog načelnika Općine Mrkopalj,** za davanjem mišljenja Povjerenstva, na 24. sjednici, održanoj 12. listopada 2018.g., daje sljedeće

**MIŠLJENJE**

**I. Sukladno odredbama ZSSI-a, dužnosnica Helena Crnković, zamjenica općinskog načelnika Općine Mrkopalj, može se javiti na natječaj za zapošljavanje raspisan od strane trgovačkog društva Mrzle drage d.o.o.**

**II. Povjerenstvo upućuje dužnosnicu Helenu Crnković da se, u cilju očuvanja vlastite vjerodostojnosti i očuvanja povjerenja građana u tijela javne vlasti te u cilju otklanjanja sumnje da je koristila dužnost zamjenice općinskog načelnika Općine Mrkopalj radi postizanja osobnog probitka, izuzme iz svakog, pa i posrednog, oblika sudjelovanja u postupku raspisivanja i provedbe javnog natječaja za zapošljavanje u trgovačkom društvu Mrzle drage d.o.o. na koji i sama namjerava podnijeti prijavu.**

**III. Ukoliko bude izabrana kao najbolji kandidat na natječaju za zapošljavanje u trgovačkom društvu Mrzle drage d.o.o.,** **dužnosnica Helena Crnković dužna je prije sklapanja ugovora o radu ponovno zatražiti mišljenje Povjerenstva, odnosno suglasnost za zapošljavanje, te dostaviti svu relevantnu dokumentaciju kojom raspolaže, a iz koje je vidljivo na koji način je proveden javni natječaj.**

Obrazloženje

Zahtjev za davanjem mišljenja Povjerenstva podnijela je dužnosnica Helena Crnković, zamjenica općinskog načelnika Općine Mrkopalj. U knjigama ulazne pošte zahtjev je zaprimljen pod poslovnim brojem: 711-U-2822-M-122/18-01-5, dana 3. listopada 2018.g., povodom kojeg se vodi predmet broj M-122/18.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je i Helena Crnković povodom obnašanja dužnosti zamjenice općinskog načelnika Općine Mrkopalj, obvezna postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnica u zahtjevu navodi da dužnost zamjenice općinskog načelnika Općine Mrkopalj obnaša kao volonter te da je nezaposlena. Dužnosnica nadalje navodi da komunalno trgovačko društvo Mrzle Drage d.o.o. nema zaposlenog računovođu/administratora te od Povjerenstva traži mišljenje može li se u slučaju raspisivanja natječaja za navedeno radno mjesto, javiti na isti.

Na zahtjev Povjerenstva Općina Mrkopalj dostavila je očitovanje od 11. listopada 2018.g. u kojem se navodi da je za vrijeme mandata dužnosnice Helene Crnković Općina Mrkopalj stupala u poslovne odnose s trgovačkim društvom Mrzle drage d.o.o. Naime, Općina Mrkopalj osnovala je navedeno trgovačko društvo radi obavljanja komunalnih djelatnosti sukladno odredbama Zakona o komunalnom gospodarstvu. Odlukom o načinu obavljanja komunalnih djelatnosti („Službene novine Primorsko-goranske županije“ broj 17/10. i 31/14.) navedeno trgovačko društvo za Općinu Mrkopalj obavlja sljedeće djelatnosti: održavanje groblja, održavanje javnih površina, dekoracija i iluminacija, čišćenje i održavanje slivnika i drugih objekata oborinske kanalizacije, održavanje čistoće u dijelu koji se odnosi na čišćenje javnih površina, saniranje i zatvaranje odlagališta komunalnog otpada te zimsko čišćenje nerazvrstanih cesta. Ostali poslovi koji ne predstavljaju obavljanje komunalne djelatnosti dodijeljeni su navedenom trgovačkom društvu u skladu s Pravilnikom o provedbi postupka jednostavne nabave („Službene novine Primorsko-goranske županije“ broj 17/10.). U očitovanju se nadalje navodi da je predstavnik Općine Mrkopalj u skupštini društva Mrzle Drage d.o.o. od svibnja 2017.g. do danas dužnosnik Josip Brozović, općinski načelnik Općine Mrkopalj.

S obzirom da dužnosnica dužnost zamjenice općinskog načelnika Općine Mrkopalj ne obnaša profesionalno, već kao volonter, sukladno odredbama ZSSI-a, dužnosnica ima pravo ostvarivati plaću po drugoj osnovi. Povjerenstvo obrazlaže kako ZSSI ne sadrži odredbe koje bi dužnosnicima koji volonterski obnašaju dužnost zabranjivale da, za vrijeme mandata, zasnuju radni odnos u pravnoj osobi koja je u poslovnom odnosu s tijelom javne vlasti u kojem obnašaju dužnost. Povjerenstvo, međutim, ocjenjuje kako bi se u opisanoj situaciji dužnosnica mogla naći u konfliktnoj poziciji odlučivanja. Naime, s obzirom da je trgovačko društvo u kojem se dužnosnica namjerava zaposliti u vlasništvu Općine Mrkopalj te je stupalo u poslovne odnose s istom Općinom, privatni interes dužnosnice koji bi nastao zasnivanjem radnog odnosa u tom poslovnom subjektu mogao bi utjecati na njenu nepristranost u obnašanju dužnosti zamjenice općinskog načelnika.

Također, dužnosnica je obvezna voditi računa o vanjskom dojmu koji ostavlja svojim postupanjem. Naime, moguće je da se u javnosti stvori dojam da je dužnosnica iskoristila svoj položaj zamjenice općinskog načelnika Općine Mrkopalj kako bi se zaposlila trgovačkom društvu čiji je Općina Mrkopalj osnivač i koje je s istom Općinom u poslovnom odnosu.

Povjerenstvo upućuje dužnosnicu i na članak 20. stavak 1. ZSSI-a kojim su propisane obveze i ograničenja za dužnosnike nakon prestanka obnašanja dužnosti. Navedenim člankom propisano je da dužnosnik u roku od jedne godine nakon prestanka dužnosti ne smije prihvatiti imenovanje ili izbor ili sklopiti ugovor kojim stupa u radni odnos kod pravne osobe koja je za vrijeme obnašanja mandata dužnosnika bila u poslovnom odnosu ili kad u trenutku imenovanja, izbora ili sklapanja ugovora iz svih okolnosti konkretnog slučaja jasno proizlazi da namjerava stupiti u poslovni odnos s tijelom u kojem je obnašao dužnost. Stavkom 4. navedenog članka propisano je da Povjerenstvo dužnosniku može dati suglasnost na imenovanje, izbor ili sklapanje ugovora o radu iz stavka 1. toga članka ukoliko iz okolnosti konkretnog slučaja proizlazi da ne postoji sukob interesa.

Smisao ovakvog zakonskog rješenja prema kojem dužnosnik u razdoblju od godine dana nakon prestanka obnašanja dužnosti ne smije stupiti u radni odnos kod pravne osobe koja je za vrijeme obnašanja mandata dužnosnika bila u poslovnom odnosu s tijelom javne vlasti u kojem je dužnosnik obnašao dužnost, je sprječavanje izričitog ili prešutnog sporazuma o zapošljavanju dužnosnika nakon prestanka obnašanja dužnosti u pravnim osobama o čijim je pravima, obvezama ili interesima dužnosnik za vrijeme trajanja mandata bio nadležan odlučivati.

Slijedom svega navedenoga, dužnosnica Helena Crnković može podnijeti prijavu na natječaj za zapošljavanje, raspisan od strane trgovačkog društva Mrzle drage d.o.o. Međutim, u svrhu zaštite vlastite vjerodostojnosti i očuvanja povjerenja građana u tijela javne vlasti, dužnosnica ne smije ni na koji način koristiti utjecaj koji ima povodom obnašanja dužnosti zamjenice općinskog načelnika Općine Mrkopalj u cilju postizanja prednosti pred ostalim kandidatima za isto radno mjesto kako ne bi došlo do počinjenja nekog od zabranjenih djelovanja iz članka 7. ZSSI-a. Povjerenstvo stoga upućuje dužnosnicu da se izuzme od svakog, pa i posrednog sudjelovanja, odnosno utjecanja na raspisivanje i provedbu javnog natječaja za zapošljavanje u trgovačkom društvu Mrzle drage d.o.o., na koji se i osobno namjerava prijaviti.

Također, ukoliko bude izabrana kao najbolji kandidat na natječaju za radno mjestu računovođa/administrator u trgovačkom društvu Mrzle drage d.o.o., dužnosnica je prije sklapanja ugovora o radu obvezna ponovno zatražiti mišljenje, odnosno suglasnost Povjerenstva uz koje će dostaviti svu relevantnu dokumentaciju kojom raspolaže, a iz koje je vidljivo na koji način je proveden javni natječaj.

Slijedom svega navedenog, Povjerenstvo je donijelo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnica Helena Crnković, osobno

2. Objava na internetskoj stranici Povjerenstva

3. Pismohrana